ΓΡΑΠΤΗ ΕΡΩΤΗΣΗ E-1059/97 υποβολή: Jesϊs Cabezσn Alonso (PSE) προς την Επιτροπή (19 Μαρτίου 1997)

Θέμα: Ελαιόλαδο και απάτη

Σε ποιές χώρες της Ένωσης εντοπίζει η Επιτροπή τις περισσότερες απάτες στο πλαίσιο της χορήγησης ενισχύσεων για το ελαιόλαδο;

Ποιές είναι οι πιο κοινές μορφές απάτης που εντόπισε η Επιτροπή στον τομέα αυτόν;

Απάντηση της κας Gradin εξ ονόματος της Επιτροπής (16 Μαΐου 1997)

Για την αξιολόγηση του φαινομένου της απάτης και των παρατυπιών στα κράτη μέλη, η Επιτροπή λαμβάνει υπόψη της δύο βασικά στοιχεία.

Κατά πρώτο λόγο, τα κράτη μέλη προβαίνουν σε ανακοινώσεις σύμφωνα με τις διατάξεις του κανονισμού (ΕΟΚ) αριθ. 595/91 ((ΕΕ L 67, 14.3.1991. )) σχετικά με τις παρατυπίες και την ανάκτηση αχρεωστήτως καταβληθέντων ποσών σε συνάρτηση με τη χρηματοδότηση της κοινής γεωργικής πολιτικής και της οργάνωσης ενός συστήματος πληροφόρησης στον τομέα αυτό, καταργώντας τον κανονισμό (ΕΟΚ) αριθ. 283/72. Η εν λόγω νομική υποχρέωση καλύπτει όλες τις περιπτώσεις που υπερβαίνουν το ποσό των 4 000 ECU και οι οποίες εντοπίζονται από τις ελεγκτικές υπηρεσίες στα κράτη μέλη, όπως οι υπηρεσίες ελαιόλαδου.

Τα κράτη μέλη ανακοίνωσαν, από το 1973 έως το Σεπτέμβριο του 1996, 1796 περιπτώσεις απάτης και παρατυπιών στον τομέα του ελαιόλαδου ύψους 294.5 εκατομμυρίων ECU. Οι σημαντικότερες περιπτώσεις απάτης και παρατυπιών αφορούν την Ιταλία με 1 067 περιπτώσεις ύψους 268.6 εκατομμυρίων ECU. Η Ελλάδα (458 περιπτώσεις), η Ισπανία (99 περιπτώσεις) και η Πορτογαλία (157 περιπτώσεις) αντιπροσωπεύουν αντίστοιχα 6%, 1.6% και 1% του συνολικού ποσού. Το Βέλγιο, η Δανία, η Γερμανία, η Γαλλία, οι Κάτω Χώρες και το Ηνωμένο Βασίλειο ανακοίνωσαν, η κάθε χώρα ξεχωριστά, λιγότερες από 10 περιπτώσεις στις οποίες ενέχονται μικρότερα ποσά.

Οι εν λόγω περιπτώσεις αναφέρονται στις ενισχύσεις στην κατανάλωση (94% των ποσών και 55% του αριθμού των περιπτώσεων), στις ενισχύσεις στην παραγωγή (2.2% των ποσών και 42% του αριθμού των περιπτώσεων) καθώς και στις επιστροφές στις εξαγωγές (3.5% των ποσών και 2.2% του αριθμού των περιπτώσεων). Τα μέτρα αποθήκευσης δεν αντιπροσωπεύουν σημαντικές περιπτώσεις και ποσά.

Κατά δεύτερο λόγο, η Επιτροπή διεξάγει επίσης έρευνες μαζί με τα κράτη μέλη ((Επιλογή ερευνών περιέχεται στις τελευταίες ετήσιες εκθέσεις της Επιτροπής σχετικά με την καταπολέμηση της απάτης 7 COM(94)94 τελικό, COM(95)98 τελικό και COM(96)173 τελικό. )). Οι περισσότερο συνήθεις τύποι απάτης αφορούν την απαίτηση ενισχύσεων για ανύπαρκτες ποσότητες ελαιόλαδου, ή για μίγματα στα οποία δεν περιέχεται ελαιόλαδο.

Επί πλέον, η Επιτροπή θα ήθελε να προσθέσει ότι, όταν εξετάζει την αποτελεσματικότητα των εθνικών συστημάτων ελέγχου και εφόσον διαπιστώνονται ανεπάρκειες, είναι δυνατόν να αποφασίζονται οικονομικές διορθώσεις στο πλαίσιο της διαδικασίας εκκαθάρισης των λογαριασμών. Τέτοιου είδους ανεπάρκειες εντοπίστηκαν από την Επιτροπή κατά τους ελέγχους της για την εκκαθάριση των λογαριασμών του 1993, και αφορούσαν τόσο τις ενισχύσεις στην παραγωγή (η απουσία βασικών ρυθμιστικών μέσων - μητρώων και αρχείων - και η αδυναμία των ισχυουσών διαδικασιών ελέγχου σημαίνουν ότι ο κίνδυνος απάτης είναι υψηλός) όσο και τις ενισχύσεις στην κατανάλωση (οι έλεγχοι είναι χαλαροί).

Η κατάσταση αυτή φανερώνει ότι είναι αναγκαίο να βελτιωθεί η προστασία των οικονομικών συμφερόντων της Κοινότητας στον εν λόγω τομέα. Για το σκοπό αυτό, η Επιτροπή διαβίβασε ήδη ανακοίνωση στο Συμβούλιο και το Κοινοβούλιο στην οποία δίνεται έμφαση στην αναγκαιότητα τροποποίησης της οργάνωσης της κοινής αγοράς ελαιόλαδου ((COM(97)57 τελικό. )).